Die jongste giere vir kombuise(Foto: Verskaf) Die jongste giere vir kombuise is dat dié ruimte nie net meer vir kosmaak gebruik word nie, maar dat dit eerder ŉ plek is waar jy kan onthaal, ontspan én werk. Volgens Decorex Afrika se verslag vir 2020 is die tyd toe mense jou nie in die kombuis moet pla nie, iets van die verlede en word die kombuis nou ŉ multifunksionele ruimte. Anita Bloom wat dié verslag opgestel het en wat haar eie ontwerpateljee bestuur, sê die kombuis word deesdae gebruik as deel van ŉ geïntegreerde leefarea waar grense tussen kamers nie streng geld nie. “Die neiging is in die rigting van ŉ oopvloerplan wat maklike beweging tussen verkillende funksionele sones skep. So is dit moontlik om te sosialiseer terwyl jy kook en om ŉ gereg naby aan die stoof te bedien,” sê sy. Bloom sê die hedendaagse lewe beteken dikwels ook minder ruimte, en dit beteken dat mense nie altyd tyd het om die ruimte meer intiem te probeer maak nie. Hierdie nuwe gier laat jou dus toe om meer tyd saam met jou vriende en familie deur te bring terwyl jy kos maak. Alles kan op een plek gebeur. Terselfdertyd bied dit vir die mense in die digitale era ŉ ruimte om te werk en vir kinders om hul huiswerk te doen terwyl jy in die kombuis besig is. Soveel as wat ŉ oopplankombuis in die mode is, is oop kaste ook weer ŉ groot gier. Oop kaste en rakke laat jou kombuis meer gesellig lyk as die moderne style met toe kaste en reguit lyne. “Om ŉ warm atmosfeer te skep wat ŉ mens innooi, is waaroor die gier gaan. Minder is meer, so eenvoudige ontwerpe is in,” sê Bloom. “Spense voorkom dat werksoppervlakke vol en deurmekaar word, terwyl duursame en funksionele afwerkings en materiaalkeuses dié gemaklike estetiese styl help.” Bloom sê die bekende Terazzo-teëls word ook nie meer slegs vir buite areas gebruik nie, maar word ook deesdae gebruik om binnehuis te versier. Dit kan maklik gebruik word as ŉ werksblad waar kos voorberei word. “Die kombuis is nou ŉ plek waar mens kan sosialiseer, kook, maaltye bedien, werk en studeer. Die ruimte word herontdek as ŉ plek in jou huis wat jou inspireer.”